Natacha Atlas

Natacha Atlas ( født 20. mars 1964 i Belgia), er en belgisk sanger, komponist og danser av egyptisk og britisk opphav. Hun er kjent for å kombinere arabiske og vestlige musikkformer i sin musikk. Hun omtales som en av de store divaene innen verdensmusikk og med en gudbenådet stemme. Atlas regner Umm Kulthum som et av sine forbilder. Hun er også inspirert av den libanesiske sangeren Fairuz og av den egyptiske sangeren Abdel Halim Hafez.

Hiphop og jazz er fremtredende vestlige elementer i musikken hennes. Hun har selv omtalt musikken sin som «cha'abi moderne» (moderne folkemusikk). Musikalsk er hun påvirket av blant annet marokkansk musikk, drum and bass og reggae.

Bakgrunn
Atlas ble født og vokste for en stor del opp i nordafrikansk og jødisk strøk Brüssel. Hun flyttet til Storbritannia som ung. Hun gikk blant annet på Steinerskolen i Sussex. Hun har uttalt at hun formelt sett er sufi-muslim. Atlas synger på fransk, engelsk og arabisk, og utøver også magedans. Moren hennes var britisk og faren (født i Jerusalem) var egyptisk med delvis sefardisk (jødisk) bakgrunn. I mange år boikottet Atlas Israel og ville ikke opptre der, og begynte å forandre mening da en palestinsk bekjent giftet seg med en israelsk kvinne. Hun kritiserte offentlig utenrikspolitikken ført av George W. Bush og Tony Blair.

Karriere

Atlas begynte sin musikalske karriere som medlem av world fusion-bandet Transglobal Underground. I 1995 begynte hun å utvikle en solo-karriere da hun ga ut platen Diaspora. Senere har hun utgitt syv soloalbum og samarbeidet med en rekke artister. Med sin versjon av sangen «Mon amie la rose» fikk hun en overraskende suksess i Frankrike, med en 16. plass på franske hitlister i 1999. Den 23. oktober 2015 slapp hun albumet Myriad Road, som var produsert av den fransk-libanesiske jazz-musikeren Ibrahim Maalouf.

I 2014 medvirket hun på innspilling av Dub Colossus. I 1997 medvirket hun på en innspilling av Jean-Michel Jarre. Hun har samarbeidet med Nigel Kennedy (på albumet East meets west fra 2003 fremfører hun folkemusikk-klassikeren «Ajde Jano» på serbo-kroatisk) og Sinéad O’Connor. Hun bidro med en komposisjon til albumet Six Commissions (2019) av Hayden Powell som ble headhuntet til Atlas' band da han arbeidet som frivillig under Førdefestivalen. Hun medvirket på Songs Across Walls Of Seperation utgitt av Kirkelig Kulturverksted i 2008. Atlas medvirket som vokalist på Belinda Carlisles Voila (2007). På Peter Gabriels Big Blue Ball (2008) bidro hun med sangen «Habibe». Sangene ble opprinnelig innspilt på 1990-tallet. Hun turnert på 1990-tallet med Jimmy Page og Robert Plant. 

Myriad Road (2015) ble laget sammen med trompetisten Ibrahim Maalouf (født i Libanon). The Guardians anmelder beskriver albumet Mounqaliba som et av hennes svakeste og minst engasjerende.

Konserter i Norge
Hun har holdt konserter i Norge flere gange blant annet på MaiJazz i Stavanger i 2008, på Cosmopolite i Oslo i 2011 og Førdefestivalen i 2015.

Diskografi
 Diaspora (solo, Nation Records, 1995)
 Gedida (solo, Mantra Recordings, 1999)
 Ayeshteni (innspilt i Kairo, Mantra Recordings, 2001)
 Mish Maoul (CD; Mantra Recordings, 2006)
Mounqalib (solo, World Village/Harmonia Mundi, 2011).
 Les Nuits sammen med Samy Bishai (Mazeeka, 2013)
 Myriad Road (Decca, 2015)
 Strange Days (CD, Whirlwind Recordings, 2019)

Referanser

Eksterne lenker 
 
 
 
 
 Atlas fremfører «Ajde Jano» sammen med Nigel Kennedy (YouTube).
 Habibi fra Peter Gabriels Big Blue Ball
 Ibelin musikk til filmen Kingdom of Heaven (2005)

Belgiske sangere
Verdensmusikkgrupper
Personer fra Schaerbeek